Informacija žiniasklaidai

2024-11-08

**ILTE ir EIF verslui siūlys naują finansavimo alternatyvą**

Lietuvos įmonėms susiduriant su iššūkiais pritraukti reikalingą finansavimą, ILTE ieško būdų plėsti finansavimo prieinamumą verslui. Pasirašyta partnerystės sutartis su Europos investiciniu fondu (EIF), kurios tikslas – kartu įgyvendinti finansinę priemonę „Privačios skolos fondai“. Šiai iniciatyvai ILTE iš viso skirs beveik 96 mln. eurų. Privačios skolos fondai – dar viena alternatyva bankiniams finansavimo šaltiniams, suteiksianti daugiau galimybių verslo įmonėms tiek Lietuvoje, tiek visoje Europos Sąjungoje (ES), ieškančioms finansinių resursų plėtrai, investicijoms į naujus projektus ar einamiesiems įsipareigojimams vykdyti.

Privati skola – tai įvairių formų investicijos į skolą, nepatenkančios į bankinių produktų spektrą. Pasaulinėje praktikoje į privačios skolos fondus investuoja tiek įmonės, turinčios laisvų lėšų, tiek stambūs privatūs investuotojai, tiek šeimų biurai.

„Finansavimo prieinamumas verslui Lietuvoje yra vienas mažiausių tarp ES šalių. Bendra paskolų verslui suma sudaro 14 proc. nuo BVP, o bendrai visas bankinis finansavimas yra 35 proc. nuo BVP. Šis mūsų žingsnis leis įmonėms turėti daugiau alternatyvų renkantis finansavimo šaltinius, neatsisakyti plėtros planų, vystyti naujus projektus, kartu skatins konkurenciją ir mobilizuos finansavimą verslui, padės labiau plėsti privataus kapitalo pritraukimą. Pasaulinės tendencijos rodo, kad privačios skolos fondai yra patraukli priemonė ir daugelis fondų tik didins investicijas į šią turto klasę“, – sakė Dainius Vilčinskas, ILTE generalinis direktorius.

EIF yra vienas svarbiausių institucinių investuotojų visoje ES.

„Ši investicija padės toliau plėtoti vietos finansavimo ekosistemą Lietuvoje, mažinti priklausomybę nuo bankų finansavimo. Galiausiai tai suteiks daugiau galimybių vietos įmonėms plėtoti verslą, kurti darbo vietas ir skatinti ekonomiką“, - sakė EIF generalinė direktorė Marjut Falkstedt. „Džiaugiamės galėdami prisidėti prie kapitalo rinkų stiprinimo, derindami vietos viešuosius išteklius ir EIF finansavimą.“

Vienas iš reikalavimų EIF atrinktiems finansavimo partneriams – fondų valdytojams – bus į Lietuvoje veikiančias įmones paskolų forma investuoti sumą, kuri yra bent du kartus didesnė nei ILTE skiriama suma kiekvienam fondui. Kitos lėšos bus skolinamos bet kuriose ES šalyse veikiančioms įvairaus dydžio įmonėms. EIF atrinkti fondų valdytojai įsipareigos pritraukti ir privačių lėšų, kurios sieks ne mažesnę nei 30 proc. dalį nuo kiekvieno fondo dydžio. Tuo tarpu ILTE ir EIF numato investuoti lygiomis dalimis nuo 10 iki 30 mln. EUR į vieną skolos fondą.

Planuojama, kad paskolos sieks nuo 1 iki 5 mln. eurų į vieną įmonę. O bendra suteiktų įmonėms paskolų suma sieks iki 250 mln. eurų.

Daugiau informacijos:

UAB ILTE

Viktorija Voroncova

viktorija.voroncova@ilte.lt